## Pravilnik o utvrđivanju cijena naftnih derivata

### NN 151/2008 (23.12.2008.), Pravilnik o utvrđivanju cijena naftnih derivata

MINISTARSTVO GOSPODARSTVA, RADA I PODUZETNIŠTVA

4122

Na temelju članka 7. stavka 2. Zakona o tržištu nafte i naftnih derivata (»Narodne novine«, broj 57/06), ministar gospodarstva, rada i poduzetništva donosi

PRAVILNIK

O UTVRĐIVANJU CIJENA NAFTNIH DERIVATA

Članak 1.

Ovim Pravilnikom utvrđuje se najviša razina cijena naftnih derivata za pravne i fizičke osobe (u daljnjem tekstu: osobe) koje se bave proizvodnjom i/ili uvozom naftnih derivata i/ili trgovinom na malo naftnim derivatima.

Članak 2.

Ovaj Pravilnik odnosi se na sljedeće proizvode:

– motorni benzin EUROSUPER BS 95 sa sadržajem sumpora do 10 mg/kg,

– motorni benzin EUROSUPER 95 sa sadržajem sumpora do 50 mg/kg,

– motorni benzin SUPER 95 sa sadržajem sumpora većim od 50 mg/kg,

– motorni benzin EUROSUPER BS 98 sa sadržajem sumpora do 10 mg/kg,

– motorni benzin EUROSUPER 98 sa sadržajem sumpora do 50 mg/kg,

– motorni benzin SUPER 98 sa sadržajem sumpora većim od 50 mg/kg,

– motorni benzin EUROSUPER BS 100 sa sadržajem sumpora do 10 mg/kg,

– dizelsko gorivo EURODIESEL BS sa sadržajem sumpora do 10 mg/kg

– dizelsko gorivo EURODIESEL sa sadržajem sumpora do 50 mg/kg

– dizelsko gorivo DIESEL sa sadržajem sumpora većim od 50 mg/kg,

– plinsko ulje EURO (loživo ulje ekstra lako) sa sadržajem sumpora do 1000 mg/kg,

– plinsko ulje (loživo ulje ekstra lako) sa sadržajem sumpora većim od 1000 mg/kg,

– plavi dizel (dizelsko gorivo obojeno plavom bojom)

Članak 3.

Prodajna cijena proizvoda iz članka 2. ovoga Pravilnika sastoji se od:

– osnove za obračun prodajnih cijena,

– ovisnih troškova kod proizvoda čija se prodajna cijena utvrđuje na paritetu fco benzinska postaja,

– troškova prometa na veliko i malo (marža – M).

Članak 4.

Osnova za obračun prodajne cijene izražene u kn/t formira se po formuli:

OB = X1 × X2 + X3

OB = osnova za obračun

X1 = prosječna srednja cijena naftnih derivata – prosjek objavljenih kotacija u »Platt’s European Marketscanu«, na paritetu CIF Med (Genova/Lavera), u obračunskom razdoblju (dan iza prethodnog obračuna do dana novog obračuna).

X2 = prosječni prodajni tečaj za devize u kn/USD – Hrvatska narodna banka Zagreb (HNB) u obračunskom razdoblju (dan iza prethodnog obračuna do dana novog obračuna). Iznimno u slučaju naglih promjena tečaja (± 4%) umjesto prosječnog tečaja primijenit će se tečaj na dan obračuna.

X3 = iznos na ime troškova primarnog skladištenja i manipulacije koji iznosi 215,89 kn/t za motorne benzine, odnosno 208,77 kn/t za dizelska goriva, plinsko ulje (loživo ulje ekstra lako) i plavi dizel (dizelsko gorivo obojeno plavom bojom).

Članak 5.

Pod prosječnom cijenom naftnih derivata (X1) koriste se prosječne srednje kotacije »Mediterranean cargoes CIF Med (Genova/Lavera)« cijene iz »Platt’s European Marketscana« i to za:

|  |  |
| --- | --- |
| Motorni benzin EUROSUPER BS 95 | Premium Unl 10 ppm CIF Med |
| Motorni benzin EUROSUPER 95 | 0,98 x Premium Unl 10 ppm CIF Med |
| Motorni benzin SUPER 95 | 0,95 x Premium Unl 10 ppm CIF Med |
| Motorni benzin EUROSUPER BS 98 | 1,08 x Premium Unl 10 ppm CIF Med |
| Motorni benzin EUROSUPER 98 | 1,03 x Premium Unl 10 ppm CIF Med |
| Motorni benzin SUPER 98 | Premium Unl 10 ppm CIF Med |
| Motorni benzin EUROSUPER BS 100 | 1,08 x Premium Unl 10 ppm CIF Med |
| Dizelsko gorivo EURODIESEL BS | 10 ppm ULSD CIF Med |
| Dizelsko gorivo EURODIESEL | 0,98 x 10 ppm ULSD CIF Med |
| Dizelsko gorivo DIESEL | 0,96 x Gasoil 0.1% CIF Med |
| Plinsko ulje EURO (loživo ulje ekstra lako) | Gasoil 0.1% CIF Med |
| Plinsko ulje (loživo ulje ekstra lako) | 0,96 x Gasoil 0.1% CIF Med |
| Plavi dizel (dizelsko gorivo obojeno plavom bojom) | 0,96 x Gasoil 0.1% CIF Med |

Članak 6.

Ovisni troškovi i troškovi prometa iz članka 3. podstavka 2. i 3. ovoga Pravilnika (troškovi magistralnog prijevoza i manipulacije, troškovi prometa na veliko i malo – marža) utvrđuju se za motorne benzine i dizelska goriva u apsolutnom iznosu M = 0,60 kn/l, a za plinsko ulje (loživo ulje ekstra lako) i plavi dizel (dizelsko gorivo obojeno plavom bojom) u apsolutnom iznosu M = 0,40 kn/l.

Članak 7.

Prodajne cijene na veliko i malo naftnih derivata iz članka 2. ovoga Pravilnika formiraju se tako da se osnova za obračun prodajnih cijena iz članka 4. ovoga Pravilnika, preračunata u litre, uveća za dodatke iz članka 6., a prema sljedećoj formuli:

![](dodatni/379574.jpeg)

PC = prodajna cijena

OB = osnova za obračun

ρ = gustoća derivata (za motorne benzine 0,755 kg/l, za dizelska goriva i plinsko ulje (loživo ulje ekstra lako) 0,845 kg/l)

M = marža kn/l.

Članak 8.

Na prodajnu cijenu naftnog derivata na veliko dodaje se iznos za financiranje rada Hrvatske agencije za obvezne zalihe nafte i naftnih derivata (u daljnjem tekstu: Agencija za obvezne zalihe) i financiranje obveznih zaliha nafte i naftnih derivata (X4) u iznosu koji godišnje utvrđuje Vlada Republike Hrvatske na prijedlog Agencije za obvezne zalihe, sukladno članku 7. stavku 5. Zakona o tržištu nafte i naftnih derivata.

Članak 9.

Pri izračunu cijena koristi se sljedeći broj decimalnih mjesta i zaokruživanje:

– prosječni prodajni tečaj Hrvatske narodne banke: zaokruživanje na 6 decimalnih mjesta

– prosječna srednja cijena naftnih derivata u USD/t i kn/t: zaokruživanje na 3 decimalna mjesta

– osnova za obračun: zaokruživanje na 2 decimalna mjesta

– prodajna cijena bez trošarina i poreza: zaokruživanje na 3 decimalna mjesta

– maloprodajna cijena: zaokruživanje na 2 decimalna mjesta.

Korigirana prodajna cijena bez trošarina i poreza dobiva se obrnutim izračunom, nakon odbijanja poreza i trošarina od maloprodajne cijene. Tako korigirana prodajna cijena predstavlja najvišu prodajnu cijenu koja važi u narednom obračunskom razdoblju.

Članak 10.

Prodajne cijene naftnih derivata mijenjaju se svakih 14 dana. Dan primjene novih cijena naftnih derivata je utorak u 0,01 sati. Obračun prodajnih cijena naftnih derivata vrši se posljednjeg radnog dana koji prethodi danu primjene.

Kada u obračunskom razdoblju dođe do povećanja ili smanjenja osnove za obračun bilo kojeg naftnog derivata za više od ± 2% u odnosu na postojeću cijenu, izvršit će se korekcija prodajnih cijena pojedinih naftnih derivata.

Članak 11.

Osobe iz članka 1. ovoga Pravilnika dužne su nadležnom ministarstvu prije primjene novih cijena dostaviti sljedeće:

– prosječnu srednju cijenu naftnih derivata objavljenih u Platt’s European Marketscan na paritetu CIF Med (Genova/Lavera),

– prosječni prodajni tečaj USD za devize kod Hrvatske narodne banke,

– kompletan obračun s podlogom za promjenu prodajnih cijena

– odluku o prodajnim cijenama koje će se primjenjivati u narednom obračunskom razdoblju.

Članak 12.

Ako nadležno ministarstvo utvrdi da cijene proizvoda iz članka 2. ovoga Pravilnika nisu utvrđene prema odredbama ovoga Pravilnika, cijene se ne mogu primjenjivati (članak 7. stavak 7. Zakona o tržištu nafte i naftnih derivata). Energetski subjekt koji primijeni cijene naftnih derivata za koje ministarstvo utvrdi da nisu utvrđene u skladu s ovim Pravilnikom kaznit će se za prekršaj novčanom kaznom u skladu s odredbama članka 23. stavak 1. i 2. Zakona o tržištu nafte i naftnih derivata.

Članak 13.

Prvi obračun prodajnih cijena naftnih derivata prema odredbama ovoga Pravilnika izvršit će se 5. siječnja 2009. godine.

Članak 14.

Danom stupanja na snagu ovoga Pravilnika prestaje važiti Pravilnik o utvrđivanju cijena naftnih derivata (»Narodne novine«, broj 03/07).

Članak 15.

Ovaj Pravilnik stupa na snagu danom objave u »Narodnim novinama«.

Klasa: 310-05/08-01/105

Urbroj: 526-04-03-01/1-08-2

Zagreb, 12. prosinca 2008.

Potpredsjednik Vlade RH i
ministar gospodarstva, rada
i poduzetništva
Damir Polančec, dipl. ing., v. r.

Pravilnik, NN 151/2008-4122